Akèy: Kadanse Revolisyon Lanmou ak Respè > Enèji Lavi > Nou se Youn ekri pa Turenne Joseph (Tilarenn Solèy)
Nou se Youn pou nou soutni youn lòt solid!
Namaste! Ase! Ayibobo!
Nou Se Youn menm jan ak enèji rasin Pye Bwa Lavi a. Jan nou parèt se jan nou pran rasin andedan tankou deyò
"Nanm mwen onore nanm ou. Mwen onore nan ou kote tout linivè nan plas li. Mwen onore konsyans mouvman w, prezans, entegrite, kreyativite, detèminasyon grandi w, limyè, lanmou, laverite, belte ak serenite andan w, paske yo andan m tou. Nan pataje tout sa, nou se youn, nou se menm. Nou ini ak enèji lavi."
Nou ka toujou la, youn pou lòt, ak enèji pozitif kadans kè, kò, tèt, lespri ak nanm nou.
Menm jan ak enèji rasin Pye Bwa Lavi a, jan nou parèt se jan nou pran rasin andedan tankou deyò.
Pi piti ninik enèji lavi toujou file sou tout kouti tout tan.
Menm jan ak enèji rasin Pye Bwa Lavi a, mwen se oumenn epi tout moun epi tout bagay.
Mwen se oumenm epi tout moun ki vin konekte avèk nou, yon jan ou yon lòt, pre tankou lwen.
Eske w kwè nan abondans avèk lanmou epi entegrite, amoni konsyans mouvman nou, konpreyansyon pwofondè pwòp tèt nou, atravè ekilib mouvman kreyativite nou, respè nan rapò nou youn ak lòt epi kilti byennèt kè, kò, tèt, lespri ak nanm nou?
Se konsa mwen wè aklè, mwen menm avè w, chak jou ak plis fòs.
Nou viv, n ap kadanse epi n ap pran rasin jan nou fè lide. Se yon lwa fondamantal lanati. Nou fè pati lanati.
Chak ti mòso pawòl nou pataje, se yon eleman kle nan fondas pye bwa lavi nou k ap boujonnen oubyen yon pousyè zetwal k ap klere chemen an pi plis toujou.
Nou kapab kreye lakou byennèt ak richès total pou tout jenerasyon, kare pou nou tout kadanse revolisyon lanmou ak respè, anfòm total kapital.
Si w konprann li byen, esans kadanse w kenbe pouvwa revolisyon espirityèl, kiltirèl, sosyal, politik epi ekonomik.
Kadanse Wangari Maathai montre nou konprann enpòtans konpreyansyon pwofondè pwòp tèt nou, pou nou pa pè ale nan rasin konsyans mouvman nou, pou nou kadanse revolisyon lanmou ak respè sou konpa diyite.
Danse lavi sou kadans verite nanm ou
Nou se youn ak rasin pye bwa Lafrik manman, kè limanite
Tout sa nou bezwen tou pre andan nou pou nou toujou an amoni ak boulòn ti katkat nou.
Tou pre pou nou entegre vitalite prezans total nou ak konsyans mouvman nou.
Tou pre pou nou rekonèt pwisans kadanse nou.
Tou pre pou swen tèt nou ki fè nou dibyen jouk nan nannan.
Tou pre pou kreyativite nou lib elibè.
Tou pre pou nou kreye byennèt ak richès total entegral.
Nou nan senplisite tout sa ki otantik ak zòrèy atantif. Nou nan senplisite alekout ak kè leje epi kè sensè.
prezan, appresye, entegre
Nou se youn lè nou prezan, nou aprann apresye epi entegre pwisans enèji lavi nou ki konekte ak linivè. Se baz vibrasyon nou pou byenèt nou emosyonèl, fizik, espirityèl. Se baz pou nou kreye valè sosyal epi ekonomik djanm pou tout jenerayon.
Nou bezwen kadanse lavi lib absoliman pou nou kanpe ak ekilib epi amoni alawonnbadè.
Aksyon nou sou kadans konsyans mouvman nou bay tèt nou limyè k ap klere lwen. Pye bwa lavi nou ap pouse epi boujonnen sou kadans aksyon nou tandike rasin nou ap vin pi solid.
Nou se youn pou nou rekonèt byenfè kadanse prezans total nou menm nan chemen ki pa toujou deja trase.
Nou se youn pou nou kadanse lavi jan pou nanm nou vibre ak lajwa prezans total nou nan tout aspè lavi a.
Nou se youn pou nou viv chalè chak moman chaje ak kreyativite prezans ak konsyans mouvman nou, pasyon, ekilib epi amoni alawonnbadè.
Annou kreye lakou byennèt ak richès total entegral, yon moun alafwa, toujou konsekan nan tout nivo...
Jwèt timoun chaje ak lanmou!
Kijan pou nou kreye lakou byennèt ak richès total entegral?
Itilize fòs byenfè kadanse anmouvman ak konsyans pou tabli baz ak kè yon fondasyon byennèt kò, nanm ak lespri ki solid, depase tan an.
Pran konsyans ke sa ki toujou nan lespri w, se sa w ye epi se konsa w ap evolye.
Manbre kouraj ou pou w pran opòtinite ak entegrite epi bati lidèchip ak bon jan ekzanp.
Nou gen 20 ane nan kouti, n ap bati fondasyon bèl konpayi solidarite entènasyonal, Kadanse Wonn Sakre Sivilizasyon Nou, ak valè ki ankre nan respè tèt nou epi tout kilti, fondas yo epi environman yo.
Tankou siwo rale myèl, yon menm vibrasyon pou rale nou tout.
Vibrasyon sila a, se lanmidon lakòl pou kenbe nou ansanm djanm, solidè, nan tout sa n ap fè.
Vibrasyon sila a, layite nan tout kè nou, anndan nannan nou, nan fon zantray nou.
Vibrasyon sila a, se fòs pou nou sanble kouray nan menm dyakout, kole zepòl pou kreye, vanse, pwogrese, fè reyònnen, manifeste tout fòs kadans sajès zansèt nou, bèlte, enèji, ki lakay, nan zantray nou.
Vibrasyon sila a, se pou nou pataje, pou nou soutni youn lòt, li pa dwe ret antere, gaspiye...
Nou se souf lavi lè nou kadanse nanm louvri lib...